ಕೋಟಿ ಕೋಟಿ ಲಾಸ್ – ಸಲ್ಮಾನ್ ಗೆ ಶಿಕ್ಷೆ ಪ್ರಕಟವಾಗ್ತಿದ್ದಂತೆ ಬಾಲಿವುಡ್ ನಿರ್ಮಾಪಕರ ಎದೆಯಲ್ಲಿ ಢವ ಢವ!

ಮುಂಬೈ: ಸಲ್ಮಾನ್ ಖಾನ್ ಗೆ 5 ವರ್ಷ ಜೈಲು ಶಿಕ್ಷೆಯ ಪ್ರಮಾಣವನ್ನು ಜೋದ್‍ಪುರ ಕೋರ್ಟ್ ಪ್ರಕಟಿಸುತ್ತಿದ್ದಂತೆ ಬಾಲಿವುಡ್ ನಿರ್ಮಾಪಕರ ಎದೆಯಾಳದಲ್ಲಿ ನಡುಕ ಆರಂಭವಾಗಿದೆ.

ಸಲ್ಮಾನ್ ಗಾಗಿ ಈಗಾಗಲೇ ಹಲವು ನಿರ್ಮಾಪಕರು 500 ಕೋಟಿಗೂ ಅಧಿಕ ಬಂಡವಾಳವನ್ನು ಹೂಡಿದ್ದಾರೆ. ಒಂದು ವೇಳೆ ಸಲ್ಮಾನ್ ಜೈಲಿನಲ್ಲಿ ಇರಬೇಕಾದ ಪರಿಸ್ಥಿತಿ ಬಂದ್ರೆ ನಿರ್ಮಾಪಕರು ಕೋಟ್ಯಾಂತರ ರೂ. ನಷ್ಟ ಅನುಭವಿಸಲಿದ್ದಾರೆ ಅಂತಾ ಸಿನಿಮಾ ವಿಶ್ಲೇಷಕರು ವಿಶ್ಲೇಷಣೆ ಮಾಡಿದ್ದಾರೆ.

ಟೈಗರ್ ಜಿಂದಾ ಹೈ ಸಿನಿಮಾದ ಬಳಿಕ ಸಲ್ಮಾನ್ ರೇಸ್-3 ಚಿತ್ರದ ಶೂಟಿಂಗ್ ನಲ್ಲಿ ತೊಡಗಿಕೊಂಡಿದ್ದಾರೆ. ರೇಸ್-3, ಭಾರತ್, ದಬಾಂಗ್-3, ವಾಂಟೆಡ್-2, ಶೇರ್‍ಖಾನ್, ಪಾರ್ಟ್ ನರ್-2, ಕಿಕ್-2, ದಸ್ ಕಾ ದಮ್ ಸಿನಿಮಾಗಳು ತೆರೆಕಾಣಬೇಕಿದೆ.

1.ರೇಸ್ 3:
ಭಾರತೀಯ ಸಿನಿ ಅಂಗಳದಲ್ಲಿ ನಿರೀಕ್ಷೆ ಹುಟ್ಟುಹಾಕಿರುವ ರೇಸ್-3 ಚಿತ್ರ ಜೂನ್ 15ರಂದು ರಿಲೀಸ್ ಆಗಲಿದೆ ಅಂತಾ ಚಿತ್ರತಂಡ ಈಗಾಗಲೇ ಹೇಳಿಕೊಂಡಿದೆ. ಈ ವರ್ಷದ ಈದ್ ಪ್ರಯುಕ್ತ ರಿಲೀಸ್ ಆಗುವ ಸಿನಿಮಾ ರೇಸ್ ಆಗಿದೆ. ರೆಮೋ ಡಿಸೋಜಾ ನಿರ್ದೇಶನದಲ್ಲಿ ಮೂಡಿಬರುತ್ತಿರುವ ಚಿತ್ರಕ್ಕೆ ಸಲ್ಮಾನ್‍ಗೆ ಜೊತೆಯಾಗಿ ರಮೇಶ್ ಎಸ್. ತೌರಾಣಿ ಬಂಡವಾಳವನ್ನು ಹೂಡಿದ್ದಾರೆ. ಈ ಸಿನಿಮಾ 100 ಕೋಟಿ ಬಜೆಟ್ ನ್ನು ಹೊಂದಿದೆ ಅಂತಾ ಹೇಳಲಾಗಿದ್ದು, ಚಿತ್ರೀಕರಣ ಇನ್ನೂ ಪೂರ್ಣಗೊಂಡಿಲ್ಲ.

2. ಭಾರತ್:
ರೇಸ್-3 ಬಳಿಕ ಭಾಯಿಜಾನ್ ‘ಭಾರತ್’ ಸಿನಿಮಾದಲ್ಲಿ ನಟಿಸಲಿದ್ದಾರೆ ಅಂತಾ ಸಲ್ಮಾನ್ ಮಾವ ಅತುಲ್ ಅಗ್ನಿಹೋತ್ರಿ ಘೋಷಣೆ ಮಾಡಿದ್ದಾರೆ. ಕೋರಿಯನ್ ಸೂಪರ್ ಹಿಟ್ ಸಿನಿಮಾ ‘ಓಡೆ ಟು ಮೈ ಫಾದರ್’ ಚಿತ್ರದ ರಿಮೇಕ್ ಭಾರತ್ ಆಗಲಿದೆ. ಭಾರತ್ ಚಿತ್ರಕ್ಕೆ ಟೈಗರ್ ಜಿಂದಾ ಹೈ ನಿರ್ದೇಶಕ ಅಲಿ ಅಬ್ಬಾಸ್ ಜಾಫರ್ ಆ್ಯಕ್ಷನ್ ಕಟ್ ಹೇಳಲಿದ್ದು, 2019ರ ಈದ್ ಗೆ ಫಿಲ್ಮ್ ರಿಲೀಸ್ ಆಗಲಿದೆ.

3. ಕಿಕ್-2:
ಸಲ್ಮಾನ್ ಅಭಿನಯದ ಕಿಕ್ ಸಿನಿಮಾದ ಮುಂದುವರೆದ ಭಾಗವೇ ಕಿಕ್-2. ಈ ಸಿನಿಮಾ ಸಾಜಿದ್ ನಾದಿಯದ್ ವಾಲಾ ನಿರ್ದೇಶನದಲ್ಲಿ ಮೂಡಿ ಬರಲಿದೆ. ನಾದಿಯದ್ ವಾಲಾ ಗ್ರ್ಯಾಂಡ್ ಸನ್ ಎಂಟರ್ ಟೈನಮೆಂಟ್ ಬ್ಯಾನರ್ ನಲ್ಲಿ ಚಿತ್ರ ನಿರ್ಮಾಣವಾಗಲಿದೆ. ಕಿಕ್-2 2019ರ ಕ್ರಿಸ್‍ಮಸ್ ಗೆ ಬಿಡುಗಡೆಯಾಗುವ ಸಾಧ್ಯತೆಗಳಿವೆ ಅಂತಾ ಚಿತ್ರತಂಡ ಹೇಳಿದೆ.

4. ದಬಾಂಗ್-3:
ಬಾಲಿವುಡ್ ನಲ್ಲಿ ಸಂಚಲನ ಹುಟ್ಟಿಸಿದ ಸಿನಿಮಾ ದಬಾಂಗ್. ಈಗಾಗಲೇ ಎರಡು ಆವೃತ್ತಿಯಲ್ಲಿ ಬಿಡುಗಡೆಯಾಗಿದ್ದು ಬಾಕ್ಸ್ ಆಫೀಸ್ ಕೊಳ್ಳೆ ಹೊಡೆದಿತ್ತು. ಪ್ರಭುದೇವಾ ನಿರ್ದೇಶನದಲ್ಲಿ ಸಿನಿಮಾ ಮೂಡಿಬರುತ್ತಿದ್ದು, ಚಿತ್ರದಲ್ಲಿ ಮೂರನೇ ಬಾರಿಗೆ ಸಲ್ಮಾನ್‍ಗೆ ಜೊತೆಯಾಗಿ ಸೋನಾಕ್ಷಿ ಸಿನ್ಹಾ ನಟಿಸಲಿದ್ದಾರೆ. ದಬಾಂಗ್-3 ಸಹ ಇದೇ ವರ್ಷ ಕ್ರಿಸ್‍ಮಸ್ ರಂದು ರಿಲೀಸ್ ಆಗಬೇಕಿತ್ತು.

5. ದಸ್ ಕಾ ದಮ್:
ಬಿಗ್ ಬಾಸ್ ರಿಯಾಲಿಟಿ ಶೋ ಬಳಿಕ ಸಲ್ಮಾನ್ ಖಾಸಗಿ ವಾಹಿನಿಯ ‘ದಸ್ ಕಾ ದಮ್’ ಕಾರ್ಯಕ್ರಮದ ನಿರೂಪಣೆ ಮಾಡಬೇಕಿತ್ತು. ಈಗಾಗಲೇ ಚಾನೆಲ್ ಕಾರ್ಯಕ್ರಮದ ಪ್ರೋಮೋ ರಿಲೀಸ್ ಮಾಡಿತ್ತು. ರೇಸ್-3 ಸಿನಿಮಾದ ಚಿತ್ರೀಕರಣದ ಬಳಿಕ ಸಲ್ಮಾನ್ ಈ ಶೋನಲ್ಲಿ ಭಾಗವಹಿಸ್ತಾರೆ ಅಂತಾ ಹೇಳಲಾಗಿತ್ತು. ಈ ಹಿಂದಿನ ದಸ್ ಕಾ ದಮ್ ಶೋನ ಕಾರ್ಯಕ್ರಮದ ನಿರೂಪಣೆಯನ್ನು ಸಲ್ಮಾನ್ ಮಾಡಿದ್ದರು.

ಕೃಷ್ಣ ಮೃಗ ಬೇಟೆಗೆ ಪ್ರಕರಣಕ್ಕೆ ಸಂಬಂಧಿಸಿದಂತೆ ಜೋಧಪುರ್ ನ್ಯಾಯಾಲಯ ಸಲ್ಮಾನ್ ಖಾನ್ ಗೆ 5 ವರ್ಷ ಜೈಲು ಶಿಕ್ಷೆ ಮತ್ತು 10 ಸಾವಿರ ರೂ. ದಂಡವನ್ನು ವಿಧಿಸಿ ತೀರ್ಪು ನೀಡಿದೆ. ಇನ್ನು ತಮಿಳಿನ ಪುಲಿ ಮುರಗನ್ ರಿಮೇಕ್ ಸಿನಿಮಾದಲ್ಲಿ ನಟಿಸಲು ಸಲ್ಮಾನ್ ಒಪ್ಪಿಕೊಂಡಿದ್ದಾರೆ ಅಂತಾ ಹೇಳಲಾಗುತ್ತಿದ್ದರೂ ಅಧಿಕೃತವಾಗಿ ಮಾಹಿತಿಗಳು ಲಭ್ಯವಾಗಿಲ್ಲ. ಇತ್ತೀಚೆಗೆ ಸಲ್ಮಾನ್ ಸೋದರಿ ಅರ್ಪಿತಾ ಖಾನ್ ಪತಿ ಆಯುಶ್ ಶರ್ಮಾಗಾಗಿ ‘ಲವ್‍ರಾತ್ರಿ’ ಎಂಬ ಸಿನಿಮಾ ಮಾಡಲು ಸಹ ಮುಂದಾಗಿದ್ದರು.